ຂປລ. ເມື່ອທ້າຍ ອາທິດຜ່ານມານີ້, ທ່ານ ໄຊສົມພອນ ພົມວິຫານ ປະທານສູນກາງແນວລາວສ້າງຊາດ ໄດ້ໃຫ້ກຽດຕ້ອນຮັບ ຄະນະ ພຸດທະສາສະນິກະຊົນເຊື້ອຊາດລາວ ຢູ່ ສະຫະຣາຊະອານາຈັກອັງກິດ ນຳໂດຍທ່ານ ໄຊຍະການ ສີສຸວົງ ເອກອັກຄະລັດຖະທູດ ແຫ່ງ ສປປ ລາວ ປະຈຳ ສະຫະຣາຊະອານາຈັກອັງກິດ ໃນໂອກາດ ເດີນທາງມາ ເຄື່ອນໄຫວຢ້ຽມຢາມ, ທ່ອງທ່ຽວ ແລະ ທອດຜ້າປ່າສາມັກຄີ ຢູ່ ສປປ ລາວ.
ໂອກາດດັ່ງກ່າວ, ທ່ານ ໄຊສົມພອນ ພົມວິຫານ ໄດ້ສະແດງ ຄວາມຍິນດີຕ້ອນຮັບ ແລະ ຍ້ອງຍໍຊົມເຊີຍ ຕໍ່ ການເດີນທາງມາຢ້ຽມຢາມ, ທ່ອງທ່ຽວ ແລະ ທອດຜ້າປ່າ ຂອງຄະນະ ດັ່ງກ່າວ, ເຊິ່ງເປັນການສະແດງ ໃຫ້ເຫັນວ່າ ຄົນເຊື້ອຊາດລາວ ຢູ່ຕ່າງປະເທດ ຍັງມີຈິດໃຈ ຮັກເຊື້ອແພງຊາດ, ຮັກ ໃນຮີດຄອງປະເພນີ ແລະ ວັດທະນະທຳ ອັນດີງາມຂອງຊາດ ເຊິ່ງພວກທ່ານໄດ້ ຮ່ວມກັນອະນຸລັກຮັກສາ, ຖ່າຍທອດ ໄປສູ່ຄົນລຸ້ນຕໍ່ໄປ ແລະ ຍັງເຜີຍແຜ່ ໃຫ້ຊາວຕ່າງປະເທດໄດ້ຮູ້, ໄດ້ເຫັນ ເອກະລັກ ວັດທະນະທຳ ອັນດີງາມ ຂອງຊາດລາວເຮົາ ແລະ ອື່ນໆ. ພ້ອມນັ້ນ, ທ່ານ ໄຊສົມພອນ ພົມວິຫານ ຍັງໄດ້ແຈ້ງ ໃຫ້ຄະນະດັ່ງກ່າວ ຊາບ ກ່ຽວກັບສະພາບການ ສ້າງສາພັດທະນາເສດຖະກິດ-ສັງຄົມ ໃນໄລຍະໃໝ່ ພ້ອມທັງ ເນັ້ນໃຫ້ພີ່ນ້ອງລາວ ຢູ່ຕ່າງປະເທດ ຈົ່ງເພີ່ມທະວີຄວາມສາມັກຄີ ຮັກແພງກັນ ໃຫ້ເປັນປຶກແຜ່ນ, ເປັນກ້ອນກຳລັງໜຶ່ງ ທີ່ສຳຄັນ ໃນວົງຄະນະຍາດແຫ່ງຊາດ ແລະ ສືບຕໍ່ສ້າງ ຄວາມສາມັກຄີ, ຮັກແພງ ກັບພີ່ນ້ອງຊາວລາວ ຢູ່ພາຍ ໃນປະເທດ ໂດຍຜ່ານກິດຈະກໍາຕ່າງໆ ເປັນຕົ້ນ ການມາ ທ່ອງທ່ຽວ, ມາທອດກັນຖິນ ຫລື ທອດຜ້າປ່າ ໂດຍສົມທົບກັບ ພຸດທະສາສະນິກະຊົນ ຢູ່ ສປປ ລາວ ຫລື ຈະປະກອບສ່ວນ ເຂົ້າໃນການພັດທະນາການສຶກສາ, ສາທາລະນະສຸກ ແລະ ດ້ານອື່ນໆ ຕາມເງື່ອນໄຂ ແລະ ຄວາມສາມາດຕົວຈິງ. ພ້ອມນັ້ນ, ທ່ານ ຍັງໄດ້ອອຍພອນ ໃຫ້ຄະນະຜູ້ແທນ ດັ່ງກ່າວ, ກັບຄືນປະເທດ ດ້ວຍຄວາມສະຫວັດດີພາບ.
ທ່ານ ໄຊຍະການ ສີສຸວົງ ເອກອັກຄະລັດຖະທູດແຫ່ງ ສປປ ລາວ ປະຈຳ ສະຫະຣາຊະອານາຈັກອັງກິດ ໄດ້ຂຶ້ນລາຍງານ ສະພາບການເຄື່ອນໄຫວ ຢ້ຽມຢາມ ສປປ ລາວ ໂດຍມີບາງຕອນ ໃຫ້ຮູ້ວ່າ: ການເດີນທາງມາ ສປປ ລາວ ໃນຄັ້ງນີ້, ໄດ້ໄປຢ້ຽມຢາມ, ທ່ອງທ່ຽວ ແລະ ທອດຜ້າປ່າສາມັກຄີ ພ້ອມທັງມອບ ອຸປະກອນການສຶກສາ ຈຳນວນໜຶ່ງ ໃຫ້ໂຮງຮຽນ ຢູ່ 3 ແຂວງ ຂອງ ສປປ ລາວ ຄື: ແຂວງໄຊຍະບູລີ, ແຂວງຄຳມ່ວນ ແລະ ແຂວງຈຳປາສັກ. ພ້ອມທັງ ຢ້ຽມຊົມ ການພັດທະນາ ເສດຖະກິດ-ສັງຄົມ ຂອງທ້ອງຖິ່ນ, ທ່ຽວຊົມ ສະຖານທີ່ທາງບູຮານຄະດີ ແລະ ທ່ຽວຊົມທຳມະຊາດ ຂອງບັນດາແຂວງ ພາກເໜືອ, ພາກກາງ ແລະ ພາກໃຕ້./.
ເນື້ອໃນ: ຂປລ